CELEX: C2004/300/69
Language: fi
Date: 2004-12-04 00:00:00
Title: Asia C-437/04: Euroopan yhteisöjen komission 15.10.2004 Belgian kuningaskuntaa vastaan nostama kanne

4.12.2004   
            
            
               FI
            
            
               Euroopan unionin virallinen lehti
            
            
               C 300/36
            
         Euroopan yhteisöjen komission 15.10.2004 Belgian kuningaskuntaa vastaan nostama kanne
   (Asia C-437/04)
   (2004/C 300/69)
   Euroopan yhteisöjen komissio on nostanut 15.10.2004 Euroopan yhteisöjen tuomioistuimessa kanteen Belgian kuningaskuntaa vastaan. Kantajan asiamies on J.-F. Pasquier, prosessiosoite Luxemburgissa.
   Euroopan yhteisöjen komissio vaatii, että yhteisöjen tuomioistuin
   
               —
            
            
               toteaa, että Belgian kuningaskunta ei ole noudattanut Euroopan yhteisöjen erioikeuksista ja vapauksista tehdyn pöytäkirjan 3 artiklan mukaisia velvoitteitaan, koska se on ottanut käyttöön veron, jolla rikotaan yhteisölle myönnettyä verovapautta
            
         
               —
            
            
               velvoittaa Belgian kuningaskunnan korvaamaan oikeudenkäyntikulut.
            
         Oikeudelliset perusteet ja pääsialliset perustelut:
   Sellaisen alueellisen veron käyttöön ottamisella, josta säädettiin 23.7.1992 annetulla ordonnance régionalella (hallintoalueen antama asetus) ja joka tiettyjen Bruxelles-Capitalen hallintoalueen alueella sijaitsevien kiinteistöjen haltijoiden ja esineoikeuksien haltijoiden on maksettava, rikotaan verovapautta, joka yhteisölle on myönnetty Euroopan yhteisöjen erioikeuksista ja vapauksista 8 päivänä huhtikuuta 1965 tehdyn pöytäkirjan 3 artiklassa. Kyseisellä asetuksella tehtiin uudistuksia vanhaan lainsäädäntöön siten, että haltijoiden verotukseen lisättiin vero, joka omistajien on maksettava siinä tapauksessa, että tietyn enimmäispinta-alan ylittävää kiinteistöä käytetään ammatillisessa tarkoituksessa. Kuten 23.7.1992 annetun asetuksen valmistelevista asiakirjoista käy ilmi, tämä omistajiin kohdistuva verotus muodostaa itse asiassa oikeudellisen järjestelyn, jolla on tarkoitus kiertää verovapautta, josta nauttii tietty määrä henkilöitä tai toimielimiä, joilla on hallussaan kiinteistöjä. Verosta aiheutuva taloudellinen taakka jää nimittäin todellisuudessa näiden henkilöiden, ja näiden muassa yhteisöjen, maksettavaksi joko sen vuoksi, että vuokrasopimukseen on lisätty sellaisia sopimuslausekkeita, joiden sanamuodon mukaan nämä henkilöt maksavat kaikki kiinteistöä rasittavat verot ja maksut, jos vuokranantaja ei ole niistä vapautettu, tai sen vuoksi, että se heijastuu vuokran hinnassa. Yhteisöjen tuomioistuimen oikeuskäytännön mukaan kuitenkin verovapauden periaatetta loukataan kaikilla lainsäädäntötoimilla, joiden vaikutus ja selvä tarkoitus on, säätämättä yhteisölle nimenomaisesti veroa, että yhteisö maksaa veron välillisesti mutta kuitenkin väistämättömästi.